Lindsey Vonn
Lindsey Vonn er et af de største og mest succesfulde navne i alpin skisport nogensinde. Hun vandt hele 82 World Cup-løb og strøg fire gange til tops i den samlede World Cup.
Amerikaneren var blot 16 år, da hun i 2000 fik sin World Cup-debut, og hun vandt sit første World Cup-løb i 2004. Hun var bedst i styrtløb og super-G, hvor det blev til henholdsvis 43 og 28 World Cup-sejre, men vandt også fire World Cup-løb i storslalom og to i specialslalom. De sidste fem World Cup-sejre hentede hun i den kombinerende konkurrence – bestående af et styrtløb og et slalomløb.
Ved VM vandt hun i løbet af sin karriere to guldmedaljer, i styrtløb og super-G i 2009 i Val d'Isère, samt tre sølv- og tre bronzemedaljer. Ved De Olympiske Lege vandt hun guld i styrtløb i 2010 i Vancouver samt bronze i super-G samme år og i styrtløb i 2018.
Lindsey Vonn døjede en del med skader i løbet af sin karriere, hvilket også var den primære årsag til, at hun stoppede karrieren i 2019. På det tidspunkt var hun den kvinde, der havde vundet flest World Cup-løb i alpin skiløb, men i begyndelsen af 2023 blev hun overhalet af landsmanden Mikaela Shiffrin (f. 1995).
Når det handler om sejre i den samlede World Cup (hvor en hel sæsons resultater på tværs af de forskellige discipliner lægges sammen), er Lindsey Vonn med sejrene i 2008, 2009, 2010 og 2012 kun overgået af Mikaela Shiffrin med fem sejre og østrigeren Annemarie Moser-Pröll (f. 1953), der vandt seks gange i 1970'erne.
Lindsey Vonn har vundet flere priser. Blandt andet blev hun i 2011 udnævnt til årets kvindelige sportsnavn i verden ved Laureus World Sports Awards.
I 2022 udkom hendes selvbiografi ’Rise: My Story’.